次韻和光禄黄少卿學士感恩書事十六韻
作者：楊億
朝代：宋

paragraphs: 江夏門風盛，東吳族望高。
才雄吐白鳳，志大釣靈鼇。
昔日參珠履，多年汎碧桃。
陳琳巧書檄，謝客占風騷。
曲宴飛三雅，沈機佐六韜。
玳筵頻岸幘，楯鼻幾揮毫。
託乘同歸闕，臨軒别賜袍。
未離王儉幕，獨得吕虔刀。
粉署因揚歷，朱門更鬱陶。
淮南荒桂苑，騎省泣霜毛。
去國踰千里，爲郎歷幾曹。
和鉛兼秘府，懸磬寓神臯。
室靜秋生白，庭閒雨長蒿。
禁林俄召試，卿寺果垂褒。
道在心無悶，恩深首重搔。
依前領圖史，紬繹肯辭勞。